text: Mette Sjøberg til KIF Vejen
  07 september 2011 kl. 12.30
  KIF Vejen får en markant forstærkning. Klubben har indgået en to års aftale med Mette Sjøberg, der har besluttet at genoptage karrieren på topniveau.
  - Mette vil styrke vores hold i alle spillets faser. Hun er en spiller der både på klub og A-landshold har opnået en helt enorm rutine. Hun har både store individuelle kvaliteter og vil løfte vore unge spilleres niveau. Jeg glæder mig over at vi er lykkedes at få Mette med i projektet, siger cheftræner Ulrik Kirkely.
  Mette Sjøberg, 29 år, grundlagde sin løbebane som håndboldspiller i Kolding IF, ungdom. Højdepunkterne i karrieren var guld ved ungdoms OL i 1999 og A-landsholdets EM-sølv i 2004.
  - Jeg glæder mig til at komme tilbage til topniveau igen. Jeg føler mig nu klar til at give håndbold høj prioritet igen. Det bliver spændende at være med i opbygningen af KIF Vejen ? et hold hvor der er kommet mange nye talentfulde spillere til, siger Mette Sjøberg.
  Holdet har fået fem nye spillere i denne sæson.
  